Rozhodnutie Komisie
z 23. októbra 2002,
ktorým sa prijíma zoznam zariadení schválených na ožarovanie potravín v tretích krajinách
(oznámené v dokumente č. C(2002) 3994)
(Text s významom pre Európsky hospodársky priestor)
(2002/840/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu 1999/2/ES Európskeho parlamentu a Rady z 22. februára 1999 o aproximácii právnych predpisov členských štátov týkajúcich sa potravín a prídavných látok do potravín upravovaných ionizujúcim žiarením [1], a najmä na jej článok 9 ods. 2,
keďže:
(1) V súlade so smernicou 1999/2/ES potravina ošetrená ionizujúcim žiarením sa nesmie dovážať z tretej krajiny, pokiaľ nebola ošetrená v zariadení na ožarovanie schválenom spoločenstvom.
(2) Komisia obdržala žiadosť o schválenie od troch zariadení na ožarovanie v Južnej Afrike a jedno od jedného zariadenia v Maďarsku prostredníctvom príslušných orgánov. Experti Komisie vykonali inšpekciu zariadení na ožarovanie s cieľom skontrolovať, či spĺňajú požiadavky smernice 1999/2/ES a najmä, či úradný dozor zaručí, že budú spĺňať požiadavky článku 7 tejto smernice.
(3) Zariadenia v Južnej Afrike a v Maďarsku spĺňajú väčšinu požiadaviek smernice 1999/2/ES. Nedostatky identifikované Komisiou boli príslušným spôsobom oznámené príslušným orgánom Južnej Afriky a Maďarska. Zoznam, ktorý bude prijatý týmto rozhodnutím, bude pravidelne kontrolovaný;
(4) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Zoznam schválených zariadení na ožarovanie v zmysle článku 9 ods. 2 smernice 1999/2/ES je uvedený v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 23. októbra 2002.